Helfent mir ir leigen· meien klagen
Helfent mir ir leigen· meien klagen
tragen· svln wir gegen den argen rifen nit·
ir gewalt· alt· machet· swachet· wunne·
svnne truͤb vns dvnket gegen des winters zit·
sin· pin· růt· tůt· heide·
leide· darzv̊ dem anger we·
schowent wie die rosen bosen· garwe·
varwe· si verliesent· dc tůt in der sne·

Froͤide sol wol húre· túre· wesen·
lesen· megde man nv niender blv̊men siht·
gruͤne gral dc salwet valwet anger·
langer· hoͤrt man kleinú vogel singen niht·
tǒb lǒb· wil vil vallen
schallen· hoͤret man niht nahtegal·
dirre vnmv̊t· tůt· herzen smerzen· seren·
meren· wil sich is vf berg vnd dvr tal·

Tenze vf plan· an bvͤzen mvͤssen· kinden
swinden· des mv̊s froͤide vs menschen herzen pfaden·
mag ein man dan· schowen· frowen· schoͤne·
hoͤne· winde mvgent im iarlang lútzel geschaden·
vri si der· swer eine·
reine· lieblich mag vmbevan·
naht vnd tag· mag· sine· phine· sinne
minne leren hohen mv̊t von rehten schulden han·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse